b'\n_START_ARTICLE_\nPranas Lesauskis\n_START_PARAGRAPH_\nPranas Lesauskis (1900\xc2\xa0m. lapkri\xc4\x8dio 17 d. \xc5\xbdeberi\xc5\xb3iuose, Tver\xc5\xb3 vals\xc4\x8dius\xc2\xa0\xe2\x80\x93 1942\xc2\xa0m. lapkri\xc4\x8dio 27 d. Gorkio srities, Suchobezvodnoje lageryje, (dab. \xc5\xbdemutinio Naugardo sritis)\xc2\xa0\xe2\x80\x93 Lietuvos vadybos specialistas, matematikas, matematikos daktaras, Lietuvos kariuomen\xc4\x97s pulkininkas.\n_START_SECTION_\nBiografija\n_START_PARAGRAPH_\n1920\xc2\xa0m. baig\xc4\x97 Tel\xc5\xa1i\xc5\xb3 gimnazijos 5-ias klases ir 1920\xc2\xa0m. lapkri\xc4\x8dio 15 d. \xc4\xafstojo \xc4\xaf Lietuvos kariuomen\xc4\x99. 1921\xc2\xa0m. gruod\xc5\xbeio 18 d. baig\xc4\x97 Karo mokykl\xc4\x85. 1921\xc2\xa0m. gruod\xc5\xbeio 18 d. suteiktas leitenanto laipsnis, paskirtas 4-jo artilerijos pulko 2-sios haubic\xc5\xb3 baterijos jaunesniuoju karininku. 1922\xc2\xa0m. baig\xc4\x97 sutrumpint\xc4\x85 artilerijos kurs\xc4\x85 ir buvo perkeltas \xc4\xaf Mokom\xc4\x85j\xc4\x85 atskir\xc4\x85j\xc4\x85 baterij\xc4\x85 jaunesniuoju karininku. 1922\xc2\xa0m. eksternu baig\xc4\x97 Kauno 1-j\xc4\x85 gimnazij\xc4\x85. 1923\xc2\xa0m. spalio 22 d. buvo paskirtas \xc4\xaf Artilerijos tiekimo skyri\xc5\xb3. 1925\xc2\xa0m. gegu\xc5\xbe\xc4\x97s 15 d. suteiktas vyresniojo leitenanto laipsnis. 1927\xc2\xa0m. rugpj\xc5\xab\xc4\x8dio 1 d. suteiktas kapitono laipsnis. 1927\xc2\xa0m. baig\xc4\x97 Lietuvos universiteto Matematikos-gamtos fakulteto Fizikos skyri\xc5\xb3. 1930\xc2\xa0m. baig\xc4\x97 Turino (Italija) Auk\xc5\xa1t\xc4\x85j\xc4\x85 artilerijos technikos mokykl\xc4\x85 ir tais pa\xc4\x8diais metais \xc4\xafgijo Karali\xc5\xa1kojo Romos universiteto matematikos daktaro diplom\xc4\x85. Nuo 1930\xc2\xa0m. bir\xc5\xbeelio 23 d. buvo paskirtas Lietuvos Kra\xc5\xa1to apsaugos ministerijos Ginklavimosi valdybos balistikos kabineto ved\xc4\x97ju. 1930\xc2\xa0m. lapkri\xc4\x8dio 23 d. suteiktas majoro laipsnis. 1931\xc2\xa0m. gr\xc4\xaf\xc5\xbeo \xc4\xaf Lietuv\xc4\x85, nuo 1933\xc2\xa0m. gruod\xc5\xbeio 21 d. pulkininkas-leitenantas. Nuo 1935\xc2\xa0m. liepos 1 d. buvo paskirtas eiti Studij\xc5\xb3 ir technikos skyriaus vir\xc5\xa1ininko pareigas. Nuo 1936\xc2\xa0m. vasario 1 d. buvo paskirtas Lietuvos Kra\xc5\xa1to apsaugos ministerijos Ginklavimosi valdybos vir\xc5\xa1ininku. Nuo 1937\xc2\xa0m. lapkri\xc4\x8dio 4 d. tapo Lietuvos katalik\xc5\xb3 mokslo akademijos nariu. 1937\xc2\xa0m. gruod\xc5\xbeio 31 d. suteiktas pulkininko laipsnis. 1940\xc2\xa0m. rugs\xc4\x97jo 11 d. sovietams okupavus Lietuv\xc4\x85 ir likviduojant Lietuvos kariuomen\xc4\x99, buvo paskirtas 29-sios soviet\xc5\xb3 armijos artilerijos valdybos tiekimo vir\xc5\xa1ininku, ta\xc4\x8diau 1940\xc2\xa0m. spalio 9 d. \xc4\xafsakymas buvo at\xc5\xa1auktas ir i\xc5\xa1 kariuomen\xc4\x97s atleistas. Prad\xc4\x97jo d\xc4\x97styti Vytauto Did\xc5\xbeiojo universiteteo Technologijos fakulteto Matematikos katedroje. 1941\xc2\xa0m. sausio 4 d. suteiktas daktaro ir profesoriaus vardas. 1941\xc2\xa0m. sausio 3 d. soviet\xc5\xb3 NKVD suimtas, kal\xc4\x97jo Kauno NKVD kal\xc4\x97jime, o v\xc4\x97liau i\xc5\xa1ve\xc5\xbetas \xc4\xaf Maskvos Lefortovo kal\xc4\x97jim\xc4\x85. 1941\xc2\xa0m. kovo 19 d. nuteistas 8-iems metams lagerio ir 4-iems metams tremties. Kal\xc4\x97jo Gorkio srities Suchobezvodnoje lageryje. \xc5\xbduvo 1942\xc2\xa0m. lapkri\xc4\x8dio 27 d. lageryje. Palaik\xc5\xb3 palaidojimo vieta ne\xc5\xbeinoma. 1958\xc2\xa0m. kovo 20 d. buvo reabilituotas.'